Parlamentin sisä- ja oikeusasioiden valiokunta hyväksyi tänään kattavan matkustajatietojen rekisteröinnin ja säilytyksen. Lainsäädännöstä on väännetty parlamentissa vuodesta 2013. Tietojen keräämisen hyötyjä ei vieläkään ole pystytty osoittamaan. Sen sijaan rekisteröinti mahdollistaa ihmisten elämän yksityiskohtien rekisteröinnin, kuten ruokavalion, jonka perusteella ihminen voi päätyä terrorismiepäiltyjen listalle.
Rekisteröintiin käytettävät 500 miljoonaa euroa olisi tarvittu erityisesti maiden poliisi- ja turvallisuusviranomaisten resurssien lisäämiseen ja niiden keskinäisen tiedonvaihdon parantamiseen. Vihreät ovat vaatineet selkeitä aikarajoja tietojen käyttämiseen ja säilyttämiseen. Tietojen rekisteröinti on haluttu rajoittaa lentoihin, jotka tulevat riskialueilta, kuten Turkista tai Syyriasta.
Tämänpäiväisen valiokuntaäänestyksen jälkeen asiasta äänestetään täysistunnossa ensi vuoden alussa.